2004A3320 — RO — 01.07.2013 — 001.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

Astfel cum a fost modificat prin:









▼B

ACORD DE STABILIZARE ȘI DE ASOCIERE

între Comunitățile Europene și statele lor membre, pe de o parte, și Fosta Republică Iugoslavă a Macedoniei, pe de altă parte







REGATUL BELGIEI, REGATUL DANEMARCEI, REPUBLICA FEDERALĂ GERMANIA, REPUBLICA ELENĂ, REGATUL SPANIEI, REPUBLICA FRANCEZĂ, IRLANDA, REPUBLICA ITALIANĂ, MARELE DUCAT AL LUXEMBURGULUI, REGATUL ȚĂRILOR DE JOS, REPUBLICA AUSTRIA, REPUBLICA PORTUGHEZĂ, REPUBLICA FINLANDA, REGATUL SUEDIEI, REGATUL UNIT AL MARII BRITANII ȘI IRLANDEI DE NORD, părți contractante la Tratatul de instituire a Comunității Europene, la Tratatul de instituire a Comunității Europene a Cărbunelui și Oțelului, la Tratatul de instituire a Comunității Europene a Energiei Atomice și la Tratatul privind Uniunea Europeană, denumite în continuare „statele membre”, și COMUNITATEA EUROPEANĂ, COMUNITATEA EUROPEANĂ A CĂRBUNELUI ȘI OȚELULUI și COMUNITATEA EUROPEANĂ A ENERGIEI ATOMICE, denumite în continuare „Comunitatea”, pe de o parte, și FOSTA REPUBLICĂ IUGOSLAVĂ A MACEDONIEI, denumită în continuare „Fosta Republică Iugoslavă a Macedoniei”, pe de altă parte, AVÂND ÎN VEDERE legăturile strânse dintre părți și valorile comune la care acestea aderă, precum și dorința lor de a consolida aceste legături și de a instaura o relație strânsă și durabilă, bazată pe reciprocitate și interese comune, relație care ar trebui să îi permită Fostei Republici Iugoslave a Macedoniei să-și consolideze și extindă relațiile deja stabilite, în special prin Acordul de cooperare semnat la 29 aprilie 1997 sub forma unui schimb de scrisori și intrat în vigoare la 1 ianuarie 1998; AVÂND ÎN VEDERE că relațiile dintre părți în domeniul transporturilor terestre trebuie să fie reglementate în continuare de Acordul între Comunitatea Europeană și Fosta Republică Iugoslavă a Macedoniei în domeniul transporturilor, semnat la 29 iunie 1997 și intrat în vigoare la 28 noiembrie 1997; AVÂND ÎN VEDERE importanța prezentului acord în contextul procesului de stabilizare și de asociere inițiat cu țările din Europa de sud-est, care trebuie completat cu o strategie comună a Uniunii Europene pentru regiunea respectivă, în cadrul stabilirii și consolidării unui climat european stabil bazat pe cooperare, obiectiv pentru atingerea căruia Uniunea Europeană constituie un element esențial, precum și în contextul Pactului de stabilitate; AVÂND ÎN VEDERE angajamentul părților de a contribui, prin toate mijloacele, la stabilizarea politică, economică și instituțională a Fostei Republici Iugoslave a Macedoniei, precum și a regiunii în cauză, prin dezvoltarea societății civile și a democratizării, prin consolidarea instituțiilor și reforma administrației publice, prin consolidarea cooperării comerciale și economice, a securității naționale și regionale, precum și prin dezvoltarea cooperării în domeniul justiției și al afacerilor interne; AVÂND ÎN VEDERE angajamentul părților de a extinde libertățile politice și economice, angajament care constituie însuși temeiul prezentului acord, precum și angajamentul lor de a respecta drepturile omului și statul de drept, inclusiv drepturile persoanelor aparținând minorităților naționale, precum și principiile democratice, prin alegeri libere și periodice și prin pluripartidism; AVÂND ÎN VEDERE angajamentul părților în favoarea principiilor economiei de piață și dorința Comunității de a contribui la reformele economice din Fosta Republică Iugoslavă a Macedoniei; AVÂND ÎN VEDERE angajamentul părților de a pune în aplicare toate principiile și dispozițiile din Carta Organizației Națiunilor Unite, ale OSCE, în special cele din Actul final de la Helsinki, concluziile conferințelor de la Madrid și de la Viena, din Carta de la Paris pentru o nouă Europă și din Pactul de stabilitate pentru Europa de sud-est adoptat la Köln, astfel încât să contribuie la stabilitatea regională și la cooperarea dintre țările din regiune; DORIND să inițieze un dialog politic constant în privința aspectelor bilaterale și internaționale de interes comun, în special în privința aspectelor regionale; AVÂND ÎN VEDERE angajamentul părților în favoarea liberului schimb, în conformitate cu drepturile și obligațiile care decurg din Acordul OMC; CONVINSE că Acordul de stabilizare și de asociere va permite crearea unui nou climat favorabil pentru relațiile lor economice și în special pentru dezvoltarea comerțului și a investițiilor, factori esențiali pentru restructurarea economică și pentru modernizare; ȚINÂND SEAMA de angajamentul Fostei Republici Iugoslave a Macedoniei de a realiza o apropiere a legislației naționale de cea a Comunității, ȚINÂND SEAMA de dorința Comunității de a acorda un sprijin decisiv punerii în aplicare a reformelor și de a utiliza în acest scop toate instrumentele disponibile în materie de cooperare și de asistență tehnică, financiară și economică, pe o bază orientativă plurianuală de largă perspectivă; CONFIRMÂND că dispozițiile din prezentul acord, legate de partea III titlul IV din Tratatul de instituire a Comunității Europene, creează obligații pentru Regatul Unit și pentru Irlanda ca părți contractante separate și nu ca state membre ale Comunității Europene, până când Regatul Unit sau Irlanda (după caz) notifică Fostei Republici Iugoslave a Macedoniei intenția de a își asuma, din momentul respectiv, obligații în calitate de stat membru al Comunității Europene, în conformitate cu Protocolul privind poziția Regatului Unit și a Irlandei, anexat la Tratatul privind Uniunea Europeană și la Tratatul de instituire a Comunității Europene. Aceleași dispoziții se aplică Danemarcei, în conformitate cu Protocolul privind poziția Danemarcei, anexat la tratatele menționate; REAMINTIND decizia Uniunii Europene de a integra în cea mai mare măsură posibilă Fosta Republică Iugoslavă a Macedoniei în curentul politic și economic general al Europei și având în vedere calitatea acestei țări de potențială candidată pentru aderarea la Uniunea Europeană, pe baza Tratatului privind Uniunea Europeană și cu respectarea criteriilor stabilite de Consiliul Europei în iunie 1993, sub rezerva punerii în aplicare corespunzătoare a prezentului acord, în special în ceea ce privește cooperarea regională, CONVIN DUPĂ CUM URMEAZĂ:







Articolul 1

(1) Se instituie o asociere între Comunitate și statele sale membre, pe de o parte, și Fosta Republică Iugoslavă a Macedoniei, pe de altă parte.

(2) Această asociere are următoarele obiective:

— să furnizeze un cadru adecvat dialogului politic, care să permită dezvoltarea unor relații politice strânse între părți;

— să susțină eforturile Fostei Republici Iugoslave a Macedoniei de dezvoltare a cooperării sale economice și internaționale, în special grație apropierii legislației sale de cea a Comunității;

— să promoveze dezvoltarea unor relații economice armonioase și să elaboreze progresiv o zonă a liberului schimb între Comunitate și Fosta Republică Iugoslavă a Macedoniei;

— să încurajeze cooperarea regională în toate domeniile reglementate de prezentul acord.







TITLUL I

PRINCIPII GENERALE

Articolul 2

Respectarea principiilor democratice și a drepturilor omului proclamate în Declarația Universală a Drepturilor Omului și definite de Actul final de la Helsinki și Carta de la Paris pentru o nouă Europă, respectarea principiilor dreptului internațional și ale statului de drept, precum și principiile economiei de piață exprimate în documentul Conferinței CSCE de la Bonn privind cooperarea economică orientează politicile interne și externe ale părților și constituie elementele esențiale ale prezentului acord.

Articolul 3

Pacea și stabilitatea la nivel internațional și regional, precum și dezvoltarea relațiilor de bună vecinătate, joacă un rol esențial în procesul de stabilizare și de asociere. Încheierea și punerea în aplicare a prezentului acord se înscriu în contextul abordării regionale a Comunității, astfel cum a fost definită în concluziile Consiliului din 29 aprilie 1997, pe baza meritelor diferitelor țări din regiune.

Articolul 4

Fosta Republică Iugoslavă a Macedoniei se angajează să pună în aplicare relații de cooperare și de bună vecinătate cu celelalte țări din regiune, inclusiv un nivel adecvat de concesii reciproce în ceea ce privește libera circulație a persoanelor, a mărfurilor, a capitalurilor și a serviciilor, precum și elaborarea de proiecte de interes comun. Această dorință constituie un factor esențial în dezvoltarea relațiilor și cooperării între Comunitate și Fosta Republică Iugoslavă a Macedoniei și contribuie astfel la stabilitatea regională.

Articolul 5

(1) Asocierea se realizează integral la încheierea unei perioade de tranziție cu o durată de maximum zece ani, perioadă care se împarte în două etape succesive. Această împărțire asigură punerea progresivă în aplicare a dispozițiilor din prezentul acord de stabilizare și de asociere și se concentrează, în prima etapă, pe domeniile descrise la titlurile III, V, VI și VII.

(2) Consiliul de stabilizare și de asociere, înființat în temeiul articolului 108, examinează periodic aplicarea prezentului acord și punerea în aplicare, de către Fosta Republică Iugoslavă a Macedoniei, a reformelor juridice, administrative, instituționale și economice, ținând seama de principiile enunțate în preambul și de principiile generale din prezentul acord.

(3) La patru ani după intrarea în vigoare a prezentului acord, Consiliul de stabilizare și de asociere evaluează progresele realizate și adoptă o decizie în ceea ce privește trecerea la a doua etapă și durata acesteia, precum și orice eventuale modificări care trebuie efectuate asupra conținutului dispozițiilor care o reglementează. La adoptarea deciziei sale, consiliul ține seama de concluziile examinării menționate anterior.

(4) Cele două etape menționate la alineatele (1) și (3) nu se aplică titlului IV.

Articolul 6

Acordul este compatibil în totalitate cu dispozițiile relevante ale OMC, în special cu articolul XXIV din GATT 1994 și cu articolul V din GATS.







TITLUL II

DIALOGUL POLITIC

Articolul 7

Dialogul politic dintre părți se dezvoltă și se intensifică. Acest dialog însoțește și consolidează apropierea dintre Uniunea Europeană și Fosta Republică Iugoslavă a Macedoniei și contribuie la crearea de legături strânse de solidaritate și de noi forme de cooperare între părți.

Dialogul politic este menit să promoveze în special:

— o convergență din ce în ce mai mare a pozițiilor părților cu privire la problemele internaționale și, în special, cu privire la cele care pot avea efecte importante asupra uneia dintre părți;

— o cooperare regională și dezvoltarea relațiilor de bună vecinătate;

— o viziune similară asupra securității și stabilității în Europa, inclusiv în domeniile reglementate de politica externă și de securitate comună a Uniunii Europene.

Articolul 8

Dialogul politic poate avea loc într-un cadru multilateral și, în forma sa de dialog regional, cu participarea altor țări din regiune.

Articolul 9

(1) La nivel ministerial, dialogul politic se desfășoară în cadrul Consiliului de stabilizare și de asociere. Acesta are competența generală necesară în toate chestiunile pe care părțile doresc să i le adreseze.

(2) La cererea părților, dialogul politic poate să asume în special următoarele forme:

— după caz, reuniuni la nivelul înalților funcționari care reprezintă Fosta Republică Iugoslavă a Macedoniei, pe de o parte, și președinția Consiliului Uniunii Europene și a Comisiei, pe de altă parte,

— utilizarea completă a tuturor canalelor diplomatice care există între părți, inclusiv a contactelor adecvate din țări terțe și din cadrul Organizației Națiunilor Unite, al OSCE și al altor organizații internaționale,

— orice alte modalități care pot contribui la consolidarea, dezvoltarea și intensificarea acestui dialog.

Articolul 10

Dialogul politic la nivel parlamentar se desfășoară în cadrul Comisiei parlamentare de stabilizare și de asociere înființată la articolul 114.







TITLUL III

COOPERAREA REGIONALĂ

Articolul 11

În conformitate cu angajamentul său de promovare a păcii și a stabilității, precum și a dezvoltării relațiilor de bună vecinătate, Fosta Republică Iugoslavă a Macedoniei susține în mod activ cooperarea regională. Comunitatea finanțează, de asemenea, prin intermediul programelor sale de asistență tehnică, proiecte care au o dimensiune regională sau transfrontalieră.

De fiecare dată când Fosta Republică Iugoslavă a Macedoniei decide să-și consolideze cooperarea cu una dintre țările menționate la articolele 12, 13 și 14, trebuie să informeze în prealabil Comunitatea și statele sale membre în legătură cu decizia sa și să le consulte, în conformitate cu dispozițiile prevăzute în titlul X.

Articolul 12

Cooperarea cu alte țări care au semnat un acord de stabilizare și de asociere

Din momentul în care se semnează un acord de stabilizare și de asociere cu cel puțin încă o țară implicată în procesul de stabilizare și de asociere, Fosta Republică Iugoslavă a Macedoniei inițiază negocieri cu țara sau țările în cauză, în vederea încheierii unei convenții privind cooperarea regională, al cărei obiectiv este de a consolida și de a extinde cooperarea dintre țările implicate.

Principalele elemente ale convenției în cauză sunt:

— dialogul politic;

— stabilirea unei zone a liberului schimb între părți, în conformitate cu dispozițiile relevante ale OMC;

— concesii reciproce privind circulația lucrătorilor, dreptul de stabilire, libertatea de a presta servicii, plățile curente și circulația capitalurilor, la un nivel echivalent cu cel al prezentului acord;

— dispoziții referitoare la cooperarea în alte domenii reglementate sau nu de prezentul acord, în special în domeniul justiției și al afacerilor interne.

Respectiva convenție conține dispoziții referitoare la crearea mecanismelor instituționale necesare, după caz.

Respectiva convenție se încheie în termen de doi ani după intrarea în vigoare a cel puțin unui al doilea acord de stabilizare și de asociere. Decizia Fostei Republici Iugoslave a Macedoniei de a încheia o astfel de convenție constituie unul dintre factorii hotărâtori ai dezvoltării relațiilor dintre Fosta Republică Iugoslavă a Macedoniei și Uniunea Europeană.

Articolul 13

Cooperarea cu alte țări implicate în procesul de stabilizare și de asociere

Fosta Republică Iugoslavă a Macedoniei trebuie să se angajeze într-o cooperare regională cu celelalte țări implicate în procesul de stabilizare și de asociere în anumite sau în toate domeniile de cooperare reglementate de prezentul acord, în special în cele care prezintă un interes comun pentru țările în cauză. O astfel de cooperare trebuie să fie compatibilă cu principiile și obiectivele din prezentul acord.

Articolul 14

Cooperarea cu țările candidate la aderarea la Uniunea Europeană

Fosta Republică Iugoslavă a Macedoniei poate să-și intensifice cooperarea și să încheie o convenție privind cooperarea regională cu orice țară candidată la aderarea la Uniunea Europeană, în toate domeniile de cooperare reglementate de prezentul acord. Respectiva convenție ar trebui să permită alinierea progresivă a relațiilor bilaterale dintre Fosta Republică Iugoslavă a Macedoniei și țara candidată în cauză la partea corespunzătoare a relațiilor dintre Comunitatea Europeană și statele sale membre, pe de o parte, și țara în cauză, pe de altă parte.







TITLUL IV

LIBERA CIRCULAȚIE A MĂRFURILOR

Articolul 15

(1) Comunitatea și Fosta Republică Iugoslavă a Macedoniei creează treptat o zonă a liberului schimb pe o perioadă tranzitorie de maximum zece ani de la data intrării în vigoare a prezentului acord, în conformitate cu dispozițiile din prezentul acord și cu respectarea dispozițiilor din cadrul GATT 1994 și OMC. În acest proces, părțile țin seama de cerințele specifice prevăzute în continuare.

(2) Pentru clasificarea mărfurilor în comerțul dintre cele două părți se utilizează Nomenclatura Combinată.

(3) Pentru fiecare produs, taxa vamală de bază asupra căreia urmează a fi operate reducerile succesive prevăzute de prezentul acord se constituie din taxa efectiv aplicată erga omnes de Fosta Republică Iugoslavă a Macedoniei în ziua precedentă datei semnării prezentului acord.

(4) În cazul în care, după semnarea prezentului acord, se aplică erga omnes o reducere tarifară, în special o reducere rezultată din negocierile tarifare ale OMC, taxa redusă înlocuiește taxa vamală de bază prevăzută la alineatul (3), de la data la care se aplică reducerea respectivă.

(5) Comunitatea și Fosta Republică Iugoslavă a Macedoniei se informează reciproc cu privire la taxele de bază respective.







CAPITOLUL I

PRODUSE INDUSTRIALE

Articolul 16

(1) Dispozițiile prevăzute de prezentul capitol se aplică produselor originare din Comunitate sau din Fosta Republică Iugoslavă a Macedoniei, prevăzute de capitolele 25-97 din Nomenclatura Combinată, cu excepția produselor prevăzute la punctul I subpunctul (ii) din anexa I la Acordul privind agricultura (GATT 1994).

(2) Dispozițiile de la articolele 17 și 18 nu se aplică produselor textile și produselor siderurgice, în conformitate cu prevederile de la articolele 22 și 23.

(3) Schimburile comerciale cu produse care intră în sfera de aplicare a Tratatului de instituire a Comunității Europene a Energiei Atomice se efectuează între cele două părți în conformitate cu dispozițiile respectivului tratatul.

Articolul 17

(1) Taxele vamale la importul în Comunitate al produselor originare din Fosta Republică Iugoslavă a Macedoniei se elimină de la data intrării în vigoare a prezentului acord.

(2) Restricțiile cantitative la importul în Comunitate al produselor originare din Fosta Republică Iugoslavă a Macedoniei și măsurile cu efect echivalent se elimină de la data intrării în vigoare a prezentului acord.

Articolul 18

(1) Taxele vamale la importul în Fosta Republică Iugoslavă a Macedoniei al produselor originare din Comunitate, cu excepția celor prevăzute la anexele I și II, se elimină de la data intrării în vigoare a prezentului acord.

(2) Taxele vamale la importul în Fosta Republică Iugoslavă a Macedoniei al produselor originare din Comunitate prevăzute în anexa I se elimină treptat, în conformitate cu următorul calendar:

— la data de 1 ianuarie a anului imediat următor datei intrării în vigoare a prezentului acord, fiecare taxă se reduce la 90 % din taxa vamală de bază;

— la data de 1 ianuarie a celui de-al doilea an de la data intrării în vigoare a prezentului acord, fiecare taxă se reduce la 80 % din taxa vamală de bază;

— la data de 1 ianuarie a celui de-al treilea an de la data intrării în vigoare a prezentului acord, fiecare taxă se reduce la 70 % din taxa vamală de bază;

— la data de 1 ianuarie a celui de-al patrulea an de la data intrării în vigoare a prezentului acord, fiecare taxă se reduce la 60 % din taxa vamală de bază;

— la data de 1 ianuarie a celui de-al cincilea an de la data intrării în vigoare a prezentului acord, fiecare taxă se reduce la 50 % din taxa vamală de bază;

— la data de 1 ianuarie a celui de-al șaselea an de la data intrării în vigoare a prezentului acord, fiecare taxă se reduce la 40 % din taxa vamală de bază;

— la data de 1 ianuarie a celui de-al șaptelea an de la data intrării în vigoare a prezentului acord, fiecare taxă se reduce la 30 % din taxa vamală de bază;

— la data de 1 ianuarie a celui de-al optulea an de la data intrării în vigoare a prezentului acord, fiecare taxă se reduce la 20 % din taxa vamală de bază;

— la data de 1 ianuarie a celui de-al nouălea an de la data intrării în vigoare a prezentului acord, fiecare taxă se reduce la 10 % din taxa vamală de bază;

— la data de 1 ianuarie a celui de-al zecelea an de la data intrării în vigoare a prezentului acord, taxele rămase în vigoare se elimină.

(3) Taxele vamale la importul în Fosta Republică Iugoslavă a Macedoniei al produselor originare din Comunitate, prevăzute la anexa II, se reduc și se elimină treptat, în ritmul prevăzut la anexa respectivă.

(4) Restricțiile cantitative la importul în Fosta Republică Iugoslavă a Macedoniei al produselor originare din Comunitate și măsurile cu efect echivalent se elimină de la data intrării în vigoare a prezentului acord.

Articolul 19

Taxele cu efect echivalent taxelor vamale de import existente în cadrul schimburilor dintre Comunitate și Fosta Republică Iugoslavă a Macedoniei se elimină de la data intrării în vigoare a prezentului acord.

Articolul 20

(1) Taxele vamale de export și taxele cu efect echivalent existente în cadrul comerțului dintre Comunitate și Fosta Republică Iugoslavă a Macedoniei se elimină de la data intrării în vigoare a prezentului acord.

(2) Restricțiile cantitative la export și măsurile cu efect echivalent existente în cadrul comerțului dintre Comunitate și Fosta Republică Iugoslavă a Macedoniei se elimină de la data intrării în vigoare a prezentului acord.

Articolul 21

Fosta Republică Iugoslavă a Macedoniei se declară dispusă să reducă taxele vamale aplicate Comunității într-un ritm mai rapid decât cel prevăzut la articolul 18, în cazul în care situația economică generală și situația din sectorul economic în cauză permit acest lucru.

Consiliul de stabilizare și de asociere formulează recomandări în acest sens.

Articolul 22

Protocolul nr. 1 stabilește regimul ce urmează a fi aplicat produselor textile prevăzute de protocolul respectiv.

Articolul 23

Protocolul nr. 2 stabilește regimul ce urmează a fi aplicat produselor siderurgice prevăzute de protocolul respectiv.







CAPITOLUL II

AGRICULTURĂ ȘI PESCUIT

Articolul 24

Definiție

(1) Dispozițiile prevăzute de prezentul capitol se aplică la comerțul cu produse agricole și cu produse pescărești originare din Comunitate sau din Fosta Republică Iugoslavă a Macedoniei.

(2) Expresia „produse agricole și produse pescărești” desemnează produsele enumerate la capitolele 1-24 din Nomenclatura Combinată și produsele enumerate la punctul 1 subpunctul (ii) din anexa I la Acordul privind agricultura (GATT 1994).

(3) Definiția respectivă include peștii și produsele pescărești încadrate la capitolul 3, pozițiile 1604 și 1605 și subpozițiile 0511 91 , 2301 20 00 și ex 1902 20 ( 1 ).

Articolul 25

Protocolul nr. 3 stabilește regimul comercial ce urmează a fi aplicat produselor agricole prelucrate prevăzute de protocolul respectiv.

Articolul 26

(1) De la data intrării în vigoare a prezentului acord, Comunitatea elimină toate restricțiile cantitative și măsurile cu efect echivalent aplicate importurilor de produse agricole și produse pescărești originare din Fosta Republică Iugoslavă a Macedoniei.

(2) De la data intrării în vigoare a prezentului acord, Fosta Republică Iugoslavă a Macedoniei elimină toate restricțiile cantitative și măsurile cu efect echivalent aplicate importurilor de produse agricole și produse pescărești originare din Comunitate.

▼M5

Articolul 27

Produse agricole

(1) Uniunea Europeană elimină drepturile vamale și taxele cu efect echivalent la importul de produse agricole originare din fosta Republică iugoslavă a Macedoniei, altele decât cele încadrate la pozițiile 0102 , 0201 , 0202 , 1701 , 1702 și 2204 din Nomenclatura combinată.

Pentru produsele care fac obiectul capitolelor 7 și 8 din Nomenclatura combinată, pentru care Tariful vamal comun prevede aplicarea unor taxe vamale ad valorem și o taxă vamală specifică, nu se elimină decât partea ad valorem din taxa respectivă.

(2) De la data intrării în vigoare a protocolului la prezentului acord pentru a ține seama de aderarea Republicii Croația la Uniunea Europeană, Uniunea Europeană fixează taxele vamale aplicabile importurilor în Uniunea Europeană de produse din categoria „baby beef“, definite la anexa III și originare din fosta Republică iugoslavă a Macedoniei, la 20 % din taxa ad valorem și la 20 % din taxa specifică prevăzute în Tariful vamal comun al Comunităților Europene, în limita unui contingent tarifar anual de 1 650 de tone exprimat în greutate a carcasei.

Uniunea Europeană aplică accesul cu scutire de drepturi vamale importurilor în Uniunea Europeană de produse originare din fosta Republică iugoslavă a Macedoniei încadrate la pozițiile 1701 și 1702 din Nomenclatura combinată, în limita unui contingent tarifar anual de 7 000 de tone (greutate netă).

(3) De la data intrării în vigoare a protocolului la prezentului acord pentru a ține seama de aderarea Republicii Croația la Uniunea Europeană, fosta Republică iugoslavă a Macedoniei:

(a) elimină taxele vamale aplicabile importurilor anumitor produse agricole originare din Uniunea Europeană, enumerate la anexa IV litera (a);

(b) elimină taxele vamale aplicabile importurilor anumitor produse agricole originare din Uniunea Europeană, enumerate la anexa IV litera (b), în limita contingentelor tarifare prevăzute pentru fiecare produs în anexa respectivă;

(c) elimină taxele vamale aplicabile importurilor anumitor produse agricole originare din Uniunea Europeană, enumerate la anexa IV litera (c), în limita contingentelor tarifare prevăzute pentru fiecare produs în anexa respectivă.

(4) Regimul comercial aplicabil vinurilor și băuturilor spirtoase se definește într-un protocol adițional privind vinurile și băuturile spirtoase.

▼B

Articolul 28

Produse pescărești

(1) De la data intrării în vigoare a prezentului acord, Comunitatea elimină toate taxele vamale aplicate peștilor și produselor pescărești originare din Fosta Republică Iugoslavă a Macedoniei. Produsele prevăzute la anexa V litera (a) se supun dispozițiilor prevăzute de acordul respectiv.

▼M5

(2) Fosta Republică iugoslavă a Macedoniei elimină toate taxele cu efect echivalent taxelor vamale și elimină taxele vamale aplicabile importurilor de pești și produse pescărești originare din Uniunea Europeană, cu excepția produselor enumerate în anexele V(b) și V(c), în care se stabilesc reducerile tarifare pentru produsele enumerate în anexele respective.

▼B

Articolul 29

(1) Ținând seama de volumul comerțului cu produse agricole și produse pescărești între părți, de sensibilitățile specifice fiecărei categorii de produse, de regulile politicii comune a Comunității în materie de agricultură și de pescuit, de normele politicilor agricole ale Fostei Republici Iugoslave a Macedoniei, de rolul agriculturii în economia Fostei Republici Iugoslave a Macedoniei, de potențialul de producție și export al sectoarelor și piețelor tradiționale din țara respectivă și de consecințele negocierilor comerciale multilaterale din cadrul OMC, Comunitatea și Fosta Republică Iugoslavă a Macedoniei examinează în cadrul consiliului de stabilizare și de asociere, până la 1 ianuarie 2003, posibilitatea de a își acorda noi concesii, pentru alte produse și pe o bază armonioasă și reciprocă, pentru continuarea liberalizării comerțului cu produse agricole și cu produse pescărești.

(2) Dispozițiile prevăzute de prezentul capitol nu trebuie să interzică, în nici un caz, uneia din părți, aplicarea unor măsuri mai favorabile, pe o bază unilaterală.

Articolul 30

Fără a aduce atingere celorlalte dispoziții prevăzute de prezentul acord, în special la articolul 37, în cazul în care, ținând seama de sensibilitatea deosebită a piețelor de produse agricole și produse pescărești, importurile de produse originare din una din părți, care fac obiectul unor concesii acordate în temeiul articolelor 25, 27 și 28, determină o denaturare gravă a piețelor sau a mecanismelor de reglare ale celeilalte părți, cele două părți încep imediat consultări, pentru a găsi o soluție adecvată. Până la găsirea unei soluții, partea în cauză are dreptul de a lua măsurile pe care le consideră necesare.







CAPITOLUL III

DISPOZIȚII COMUNE

Articolul 31

Dispozițiile prevăzute de prezentul capitol se aplică schimburilor comerciale cu toate produsele efectuat între părți, dacă nu se prevede altfel prin prezentul capitol sau prin protocoalele nr. 1, nr. 2 și nr. 3.

Articolul 32

Clauză suspensivă

(1) De la data intrării în vigoare a prezentului acord, nu se introduc noi taxe vamale de import sau export sau taxe cu efect echivalent în relațiile comerciale dintre Comunitate și Fosta Republică Iugoslavă a Macedoniei, iar cele deja aplicabile nu se măresc.

(2) De la data intrării în vigoare a prezentului acord, nu se introduc noi restricții cantitative sau măsuri cu efect echivalent în relațiile comerciale dintre Comunitate și Fosta Republică Iugoslavă a Macedoniei, iar cele deja existente nu devin mai restrictive.

(3) Fără a aduce atingere concesiilor acordate în temeiul articolului 26, dispozițiile prevăzute la alineatele (1) și (2) din prezentul articol nu îngreunează în nici un caz continuarea politicilor agricole ale Fostei Republici Iugoslave a Macedoniei și ale Comunității și nici adoptarea unor măsuri în cadrul politicilor respective, cu condiția să nu afecteze regimul de import prevăzut la anexele III, IV litera (a), IV litera (b), IV litera (c), V litera (a) și V litera (b).

Articolul 33

Interzicerea discriminării fiscale

(1) Părțile se abțin să adopte măsuri sau practici interne de natură fiscală care să determine direct sau indirect o discriminare între produsele uneia dintre părți și produsele similare originare din cealaltă parte și elimină orice astfel de măsură sau practică, în cazul în care acestea există.

(2) Produsele exportate spre teritoriul uneia din părți nu pot beneficia de risturne de impunere interioare indirecte mai mari decât cuantumul impunerilor indirecte care le-au fost aplicate.

Articolul 34

Dispozițiile privind eliminarea taxelor vamale de import se aplică de asemenea taxelor vamale cu caracter fiscal.

Articolul 35

Uniuni vamale, zone de liber schimb, acorduri transfrontaliere

(1) Prezentul acord nu interzice menținerea sau stabilirea unor uniuni vamale, a unor zone de liber schimb sau a unor regimuri de trafic frontalier, în măsura în care acestea nu duc la modificarea regimului comercial prevăzut de prezentul acord.

(2) În perioadele tranzitorii prevăzute la articolele 17 și 18, prezentul acord nu poate aduce atingere punerii în aplicare a regimurilor specifice care reglementează circulația mărfurilor, care au fost prevăzute de acordurile frontaliere încheiate anterior între unul sau mai multe state membre și Republica Federativă Socialistă a Iugoslaviei și care sunt reluate astăzi de Fosta Republică Iugoslavă a Macedoniei sau care rezultă din acordurile bilaterale încheiate de Fosta Republică Iugoslavă a Macedoniei în vederea promovării comerțului regional și sunt precizate la titlul III.

(3) Părțile se consultă în cadrul consiliului de stabilizare și de asociere în ceea ce privește acordurile prevăzute la alineatele (1) și (2) din prezentul articol și, după caz, în ceea ce privește alte probleme importante ce țin de politicile lor comerciale față de țările terțe. În special, în eventualitatea aderării unei țări terțe la Comunitate, astfel de consultări au loc pentru a garanta că se ține seama de interesele reciproce ale Comunității și ale Fostei Republici Iugoslave a Macedoniei menționate în prezentul acord.

Articolul 36

Dumping

(1) Dacă una dintre părți constată practici de dumping în comerțul său cu cealaltă parte în sensul articolului VI din GATT 1994, aceasta poate lua măsurile adecvate împotriva practicilor respective, în conformitate cu Acordul privind aplicarea articolului VI din GATT 1994 și cu legislația națională aferentă.

(2) În ceea ce privește alineatul (1) din prezentul articol, Consiliul de stabilizare și de asociere trebuie informat în caz de dumping de îndată ce autoritățile părții importatoare inițiază ancheta. În cazul în care nu se pune capăt dumpingului, în sensul articolului VI din GATT, sau în cazul în care nu se găsește o altă soluție satisfăcătoare în termen de treizeci de zile de la notificarea cazului către consiliul de stabilizare și de asociere, partea importatoare poate adopta măsurile adecvate.

Articolul 37

Clauză generală de salvgardare

(1) În cazul în care un produs al unei părți este importat pe teritoriul celeilalte părți în cantități atât de mari și în astfel de condiții încât provoacă sau pot provoca:

— un prejudiciu grav ramurii din producția națională de produse similare sau direct concurente de pe teritoriul părții importatoare sau

— denaturări grave într-un sector al economiei sau dificultăți ce pot consta în denaturarea gravă a situației economice a unei regiuni a părții importatoare,

aceasta din urmă poate lua măsurile adecvate în condițiile și în conformitate cu procedurile prevăzute de prezentul articol.

(2) Comunitatea și Fosta Republică Iugoslavă a Macedoniei nu aplică măsuri de salvgardare decât între ele, în conformitate cu dispozițiile prevăzute de prezentul acord. Măsurile respective nu depășesc gradul necesar pentru remedierea dificultăților apărute și trebuie să constea în general în suspendarea oricărei noi reduceri de taxă vamală aplicabilă prevăzută de prezentul acord pentru produsul în cauză sau în creșterea taxei aplicabile produsului respectiv.

Măsurile respective conțin dispoziții care prevăd eliminarea lor treptată până la sfârșitul perioadei stabilite. Durata în care pot fi aplicate măsurile respective este de maximum un an. În situații excepționale, durata măsurilor respective poate fi de maximum trei ani în total. Nu se poate aplica nici o măsură de salvgardare importului unui produs care a făcut deja obiectul unei astfel de măsuri, timp de trei ani de la data expirării măsurii respective.

(3) În situațiile prevăzute de prezentul articol, înainte de a lua măsurile prevăzute de respectivul articol sau în situațiile în care se aplică alineatul (4) litera (b) din prezentul articol, Comunitatea sau Fosta Republică Iugoslavă a Macedoniei, după caz, furnizează Comitetului de stabilizare și de asociere toate informațiile relevante, în vederea găsirii unei soluții acceptabile pentru ambele părți.

(4) Pentru punerea în aplicare a alineatelor anterioare, se aplică următoarele dispoziții:

(a) dificultățile determinate de situația prevăzută de prezentul articol se notifică spre examinare Comitetului de stabilizare și de asociere, care poate lua orice decizie necesară pentru a pune capăt situației respective. În cazul în care Comitetul de stabilizare și de asociere sau partea exportatoare nu a luat o decizie care să pună capăt dificultăților sau în cazul în care nu s-a găsit o soluție satisfăcătoare în termen de treizeci de zile de la notificarea către comitet, partea importatoare poate adopta măsurile adecvate pentru rezolvarea problemei, în conformitate cu prezentul articol. În selectarea măsurilor de salvgardare, sunt prioritare cele care denaturează cel mai puțin funcționarea procedurilor prevăzute de prezentul acord.

(b) în cazul în care circumstanțe excepționale și grave ce impun luarea unor măsuri imediate fac imposibilă, după caz, informarea sau examinarea prealabilă, partea în cauză poate, în situațiile prevăzute de prezentul articol, să aplice măsurile de precauție necesare pentru a face față situației și informează imediat cealaltă parte cu privire la aceasta.

(5) Măsurile de salvgardare se notifică imediat comitetului de stabilizare și de asociere și fac obiectul, în cadrul acestuia, al unor consultări periodice, în special în vederea adoptării unui calendar de eliminare a acestora, de îndată ce situația o permite.

(6) În cazul în care Comunitatea sau Fosta Republică Iugoslavă a Macedoniei supune importurile de produse care pot provoca dificultățile ce fac obiectul prezentului articol unei proceduri administrative care au ca scop furnizarea rapidă de informații privind evoluția curentelor comerciale, partea în cauză informează cealaltă parte cu privire la aceasta.

Articolul 38

Clauză de penurie

(1) În cazul în care respectarea dispozițiilor prevăzute de prezentul titlu determină:

(a) o situație sau un risc de penurie gravă de produse alimentare sau de alte produse esențiale pentru partea exportatoare sau

(b) reexportarea spre o țară terță a unui produs care face, în partea exportatoare, obiectul unor restricții cantitative sau al unor taxe vamale de export sau al unor măsuri sau taxe cu efect echivalent și în cazul în care situațiile descrise anterior provoacă sau pot provoca dificultăți majore pentru partea exportatoare, aceasta din urmă poate lua măsurile adecvate, în condițiile și în conformitate cu procedurile prevăzute de prezentul articol.

(2) În selectarea măsurilor, sunt prioritare cele care afectează cel mai puțin funcționarea procedurilor prevăzute de prezentul acord. Măsurile respective nu se aplică șde asemenea manieră încât să constituie un mijloc de discriminare arbitrară sau nejustificată, în cazul în care există aceleași condiții, sau o restricție mascată asupra comerțului și se elimină de îndată ce circumstanțele nu mai justifică menținerea lor.

(3) Înainte de a lua măsurile prevăzute de alineatul (1) din prezentul articol sau de îndată ce este posibil în situațiile în care se aplică alineatul (4) din prezentul articol, Comunitatea sau Fosta Republică Iugoslavă a Macedoniei, după caz, furnizează Comitetului de stabilizare și de asociere toate informațiile utile, în vederea găsirii unei soluții acceptabile pentru ambele părți. În cadrul Comitetului de stabilizare și de asociere, părțile pot conveni asupra adoptării mijloacelor necesare pentru a pune capăt dificultăților. În cazul în care nu se găsește nici o soluție în termen de treizeci de zile de la notificarea cauzei către Comitetul de stabilizare și de asociere, partea exportatoare are dreptul de a lua măsuri privind exportul produsului în cauză în temeiul prezentului articol.

(4) În cazul în care circumstanțe excepționale și grave ce impun luarea unor măsuri imediate fac imposibilă, după caz, informarea sau examinarea prealabilă, Comunitatea sau Fosta Republică Iugoslavă a Macedoniei, respectiv partea în cauză, poate, în situațiile prevăzute în prezentul articol, să aplice măsurile de precauție necesare pentru a soluționa situația și informează imediat cealaltă parte cu privire la aceasta.

(5) Măsurile de salvgardare luate în temeiul prezentului articol se notifică imediat comitetului de stabilizare și de asociere și fac obiectul unor consultări periodice în cadrul instanței respective, în special în vederea adoptării unui calendar de eliminare a acestora, de îndată ce situația o permite.

Articolul 39

Monopoluri de stat

Fosta Republică Iugoslavă a Macedoniei reduce treptat toate monopolurile de stat cu caracter comercial, astfel încât să poată garanta că, până la sfârșitul celui de-al cincilea an de la data intrării în vigoare a prezentului acord, nu mai există discriminări în ceea ce privește condițiile de aprovizionare și comercializare a mărfurilor între resortisanții statelor membre și cei ai Fostei Republici Iugoslave a Macedoniei. Consiliul de stabilizare și de asociere este informat cu privire la măsurile adoptate în vederea punerii în aplicare a obiectivului respectiv.

Articolul 40

Protocolul nr. 4 stabilește regulile de origine în sensul aplicării preferințelor tarifare prevăzute de prezentul acord.

Articolul 41

Restricții autorizate

Prezentul acord nu împiedică aplicarea unor interdicții sau restricții de import, export sau tranzit de mărfuri, justificate de rațiuni de moralitate publică, ordine publică, securitate publică; protecție a sănătății și vieții oamenilor și animalelor, protecție a naturii; protecție a bogățiilor naționale cu valoare artistică, istorică sau arheologică sau protecție a proprietății intelectuale, industriale sau comerciale, și nici a celor impuse de reglementările privind aurul și argintul. Cu toate acestea, interdicțiile sau restricțiile respective nu trebuie să reprezinte un mijloc de discriminare arbitrară sau o restricție mascată în raporturile comerciale dintre părți.

Articolul 42

Părțile sunt de acord să coopereze în vederea reducerii riscurilor de fraudă în aplicarea dispozițiilor comerciale prevăzute de prezentul acord.

Fără a aduce atingere dispozițiilor din prezentul acord, în special articolelor 30, 37 și 88 și protocolului nr. 4, în cazul în care o parte consideră că există suficiente dovezi de fraudă, de exemplu o creștere semnificativă a schimburilor de produse dintre o parte și cealaltă parte, depășind nivelul corespunzător condițiilor economice, cum ar fi capacitățile normale de producție și export, sau de absență a cooperării administrative prevăzute în vederea verificării dovezilor de origine de către cealaltă parte, cele două părți inițiază imediat consultări în vederea găsirii unei soluții adecvate. Până la găsirea unei soluții, partea în cauză are dreptul de a lua măsurile pe care le consideră necesare. În alegerea măsurilor respective, sunt prioritare cele care denaturează cel mai puțin funcționarea regimului prevăzut de prezentul acord.

Articolul 43

Aplicarea prezentului acord nu aduce atingere aplicării în Insulele Canare a dispozițiilor prevăzute de legislația comunitară.







TITLUL V

CIRCULAȚIA LUCRĂTORILOR, DREPTUL DE STABILIRE, PRESTAREA DE SERVICII, CIRCULAȚIA CAPITALURILOR







CAPITOLUL I

CIRCULAȚIA LUCRĂTORILOR

Articolul 44

(1) Sub rezerva condițiilor și metodelor aplicabile în fiecare stat membru:

— tratamentul lucrătorilor resortisanți ai Fostei Republici Iugoslave a Macedoniei angajați legal pe teritoriul unui stat membru nu trebuie să facă obiectul nici unei discriminări pe bază de cetățenie, în ceea ce privește condițiile de muncă, de remunerare sau de concediere, față de resortisanții statului membru în cauză;

— soțul/soția și copiii unui lucrător angajat legal pe teritoriul unui stat membru, rezidenți în statul membru respectiv, cu excepția lucrătorilor sezonieri sau a celor care sunt angajați în temeiul acordurilor bilaterale în sensul articolului 45, cu excepția dispozițiilor contrare din acordurile respective, au acces la piața muncii din statul membru respectiv pe durata șederii profesionale autorizate a lucrătorului în cauză.

(2) Fosta Republică Iugoslavă a Macedoniei, sub rezerva condițiilor și metodelor aplicabile pe teritoriul său, acordă tratamentul menționat la alineatul (1) lucrătorilor resortisanți ai unui stat membru, care sunt angajați legal pe teritoriul său, precum și soțului/soției și copiilor lucrătorilor în cauză, care sunt, de asemenea, rezidenți în mod legal în Fosta Republică Iugoslavă a Macedoniei.

Articolul 45

(1) Ținând cont de situația pieței muncii în statele membre, sub rezerva aplicării legislației acestora și cu respectarea normelor în vigoare în respectivele state membre în ceea ce privește mobilitatea lucrătorilor:

— posibilitățile de acces la locuri de muncă acordate de statele membre lucrătorilor din Fosta Republică Iugoslavă a Macedoniei în temeiul acordurilor bilaterale trebuie păstrate și, dacă este posibil, îmbunătățite;

— celelalte state membre examinează posibilitatea de a încheia acorduri similare.

(2) Consiliul de stabilizare și de asociere examinează acordarea unor alte îmbunătățiri, inclusiv posibilitatea de acces la formare profesională, în conformitate cu normele și procedurile în vigoare în statele membre și ținând seama de situația pieței muncii în statele membre și în Comunitate.

Articolul 46

Se stabilesc norme de coordonare a programelor de securitate socială a lucrătorilor resortisanți ai Fostei Republici Iugoslave a Macedoniei, angajați legal pe teritoriul unui stat membru, precum și a membrilor familiilor acestora, rezidenți legal în statul membru respectiv. În acest scop, dispozițiile enumerate în continuare sunt puse în aplicare la decizia consiliului de stabilizare și de asociere, decizia respectivă neafectând drepturile și obligațiile care decurg din acordurile bilaterale, în cazul în care aceste acorduri prevăd un tratament mai favorabil:

— toate perioadele de asigurare, de muncă sau de rezidență încheiate de respectivii lucrători în diferitele state membre se adună la calculul pensiilor și al ajutoarelor de limită de vârstă, de invaliditate sau de urmaș, precum și pentru calculul asigurărilor de sănătate pentru lucrătorii respectivi și familiile lor;

— toate pensiile și ajutoarele de limită de vârstă, de urmaș, de accidente de muncă și de boală profesională sau de invaliditate cauzată de acestea, cu excepția beneficiilor care nu rezultă din contribuții ale lucrătorilor, pot fi transferate în mod liber la cursul de schimb aplicabil în temeiul legislației statului sau statelor membre debitoare;

— lucrătorii în cauză beneficiază de alocații familiale pentru membrii familiilor lor, după cum s-a precizat anterior.

Fosta Republică Iugoslavă a Macedoniei acordă lucrătorilor resortisanți ai unui stat membru și angajați legal pe teritoriul său, precum și membrilor familiilor acestora, rezidenți legal pe teritoriul său, un tratament similar celui descris la primul paragraf a doua și a treia liniuță.







CAPITOLUL II

DREPTUL DE STABILIRE

Articolul 47

În sensul prezentului acord, se definesc următorii termeni:

(a) „societate comercială din Comunitate” sau „societate comercială din Fosta Republică Iugoslavă a Macedoniei” desemnează o societate comercială înființată în conformitate cu legislația unui stat membru, respectiv în conformitate cu legislația Fostei Republici Iugoslave a Macedoniei și care are sediul social, administrația centrală sau punctul de lucru principal în Comunitate sau, respectiv, pe teritoriul Fostei Republici Iugoslave a Macedoniei. Cu toate acestea, în cazul în care societatea comercială, înființată în conformitate cu legislația unui stat membru sau a Fostei Republici Iugoslave a Macedoniei, nu are decât sediul social în Comunitate sau pe teritoriul Fostei Republici Iugoslave a Macedoniei, ea este considerată o societate comercială din Comunitate sau o societate comercială din Fosta Republică Iugoslavă a Macedoniei doar în cazul în care activitatea sa are o legătură reală și continuă cu economia unuia dintre statele membre sau, respectiv, a Fostei Republici Iugoslave a Macedoniei;

(b) „filială” a unei societăți comerciale desemnează o societate comercială controlată de societatea-mamă;

(c) „sucursală” a unei societăți comerciale desemnează o instituție care nu are personalitate juridică cu o aparentă permanență, de exemplu extensia unei societăți-mamă, având propria conducere și care este echipată material astfel încât să poată face afaceri cu terțe părți în așa fel încât acestea din urmă, cu toate că sunt la curent cu faptul că se poate face apel, după caz, la legătura juridică dintre sucursală și societatea-mamă cu sediul în străinătate, nu sunt obligate să încheie afaceri direct cu aceasta, ci pot efectua tranzacții comerciale în punctul de lucru care constituie extensia;

(d) „stabilire”: (i) pentru resortisanți, desemnează dreptul de a înființa întreprinderi, în special societăți comerciale, pe care le controlează în mod real. Calitatea de administrator al unei întreprinderi comerciale nu le acordă dreptul de a căuta sau de a accepta un loc de muncă pe piața muncii și nici dreptul de a pătrunde pe piața muncii unei alte părți; (ii) pentru societățile comerciale din Comunitate sau societățile comerciale din Fosta Republică Iugoslavă a Macedoniei, desemnează dreptul de a desfășura activități economice prin înființarea de filiale și de sucursale în Fosta Republică Iugoslavă a Macedoniei sau, respectiv, în Comunitate;

(e) „activitate” desemnează desfășurarea unor activități economice;

(f) „activități economice” desemnează activitățile cu caracter industrial, comercial și artizanal, precum și profesiunile liberale;

(g) „resortisant al Comunității” și „resortisant al Fostei Republici Iugoslave a Macedoniei” desemnează o persoană fizică având cetățenia unuia dintre statele membre sau a Fostei Republici Iugoslave a Macedoniei;

(h) în ceea ce privește transportul maritim internațional, inclusiv operațiunile care implică mai multe mijloace de transport, cuprinzând și un tronson maritim, resortisanții statelor membre sau ai Fostei Republici Iugoslave a Macedoniei, stabiliți în afara Comunității sau, respectiv, în afara Fostei Republici Iugoslave a Macedoniei, precum și companiile de navigație stabilite în afara Comunității sau în afara Fostei Republici Iugoslave a Macedoniei și controlate de resortisanții unui stat membru sau ai Fostei Republici Iugoslave a Macedoniei beneficiază, de asemenea, de dispozițiile prezentului capitol și de cele de la capitolul III, în cazul în care navele lor sunt înregistrate în statul membru respectiv sau în Fosta Republică Iugoslavă a Macedoniei, în conformitate cu legislația națională relevantă;

(i) „servicii financiare” desemnează activitățile descrise la anexa VI. Consiliul de stabilizare și de asociere poate să extindă sau să modifice domeniul de aplicare al anexei menționate.

Articolul 48

(1) De la intrarea în vigoare a prezentului acord, Fosta Republică Iugoslavă a Macedoniei acordă:

(i) în ceea ce privește stabilirea societăților comerciale din Comunitate, un tratament nu mai puțin favorabil decât cel acordat propriilor sale societăți comerciale sau societăților comerciale din țări terțe, în cazul în care acesta din urmă este mai avantajos;

(ii) în ceea ce privește activitatea filialelor și a sucursalelor societăților comerciale din Comunitate în Fosta Republică Iugoslavă a Macedoniei, o dată stabilite pe teritoriul său, un tratament nu mai puțin favorabil decât cel acordat propriilor sale societăți comerciale sau sucursale sau filialelor și sucursalelor societăților comerciale din țări terțe, în cazul în care acesta din urmă este mai avantajos.

(2) Fosta Republică Iugoslavă a Macedoniei nu adoptă nici o nouă normă sau măsură care să introducă o discriminare în ceea ce privește stabilirea sau activitatea societăților comerciale din Comunitate pe teritoriul său, față de propriile sale societăți comerciale.

(3) De la intrarea în vigoare a prezentului acord, Comunitatea și statele sale membre acordă:

(i) în ceea ce privește stabilirea societăților comerciale din Fosta Republică Iugoslavă a Macedoniei, un tratament nu mai puțin favorabil decât cel acordat de statele membre propriilor lor societăți comerciale sau societăților comerciale din țări terțe, în cazul în care acesta din urmă este mai avantajos;

(ii) în ceea ce privește activitatea filialelor și a sucursalelor societăților comerciale din Fosta Republică Iugoslavă a Macedoniei stabilite pe teritoriul său, un tratament nu mai puțin favorabil decât cel acordat de statele membre filialelor sau sucursalelor propriilor lor societăți comerciale sau filialelor sau sucursalelor societăților comerciale din țări terțe, stabilite pe teritoriul lor, în cazul în care acesta din urmă este mai avantajos.

(4) La cinci ani după intrarea în vigoare a prezentului acord și ținând seama de jurisprudența Curții de Justiție a Comunităților Europene în domeniu și de situația pieței muncii, Consiliul de stabilizare și de asociere examinează dacă este oportun să se extindă dispozițiile anterioare la stabilirea resortisanților celor două părți la prezentul acord, măsură prin care li s-ar conferi acestora dreptul de a desfășura activități economice în regim independent.

(5) Fără a aduce atingere celorlalte dispoziții din prezentul articol:

(a) filialele și sucursalele societăților comerciale din Comunitate au dreptul, de la intrarea în vigoare a prezentului acord, să utilizeze și să închirieze bunuri imobiliare în Fosta Republică Iugoslavă a Macedoniei;

(b) filialele societăților comerciale din Comunitate au, de asemenea, dreptul de a achiziționa și de a deține bunuri imobiliare și, în ceea ce privește bunurile publice și de interes comun, cum ar fi resursele naturale, terenurile agricole și zonele forestiere, aceleași drepturi ca și societățile comerciale din Fosta Republică Iugoslavă a Macedoniei, cu condiția ca drepturile respective să fie necesare pentru desfășurarea activităților economice pentru care societățile comerciale în cauză s-au stabilit în Fosta Republică Iugoslavă a Macedoniei;

(c) înainte de încheierea primei etape a perioadei de tranziție, Consiliul de stabilizare și de asociere examinează posibilitatea de a extinde drepturile enumerate la litera (b) la sucursalele societăților comerciale din Comunitate.

Articolul 49

(1) Sub rezerva dispozițiilor de la articolul 48, cu excepția serviciilor financiare descrise la anexa VI, fiecare dintre părți poate reglementa stabilirea și activitatea societăților comerciale și a resortisanților pe teritoriul său, cu condiția ca respectivele reglementări să nu ducă la nici o discriminare a societăților comerciale și a resortisanților celeilalte părți în comparație cu propriile sale societăți comerciale și propriii săi resortisanți.

(2) În ceea ce privește serviciile financiare, fără a se aduce atingere oricărei alte dispoziții din prezentul acord, părțile nu sunt împiedicate să adopte măsuri prudențiale, în special pentru a garanta protecția investitorilor, a depunătorilor, a titularilor de polițe de asigurare sau de interese fiduciare, sau pentru a asigura integritatea și stabilitatea sistemului financiar. Aceste măsuri nu pot fi utilizate pentru a eluda obligațiile care decurg pentru una dintre părți în temeiul prezentului acord.

(3) Nici o dispoziție din prezentul acord nu trebuie interpretată astfel încât să impună uneia dintre părți să divulge informații referitoare la afacerile și conturile clienților individuali sau orice informații confidențiale sau protejate deținute de organismele publice.

Articolul 50

(1) Dispozițiile din prezentul capitol nu se aplică serviciilor de transport aerian, de navigație internă și de cabotaj maritim.

(2) Consiliul de stabilizare și de asociere poate face recomandări pentru a îmbunătăți stabilirea și desfășurarea de activități în sectoarele reglementate de alineatul (1).

Articolul 51

(1) Articolele 48 și 49 nu împiedică aplicarea, de către oricare dintre părți, a unor norme specifice referitoare la stabilirea și activitatea, pe teritoriul său, a sucursalelor societăților comerciale aparținând celeilalte părți, care nu sunt înființate pe teritoriul primei părți, normele în cauză fiind justificate de diferențele juridice sau tehnice existente între aceste sucursale și sucursalele societăților comerciale înființate pe teritoriul său sau, în ceea ce privește serviciile financiare, justificate de rațiuni prudențiale.

(2) Diferența de tratament nu depășește ceea ce este strict necesar având în vedere respectivele diferențe juridice sau tehnice sau, în ceea ce privește serviciile financiare, având în vedere rațiunile prudențiale.

Articolul 52

Pentru a facilita resortisanților Comunității și resortisanților Fostei Republici Iugoslave a Macedoniei accesul la activitățile profesionale reglementate și desfășurarea acestora în Fosta Republică Iugoslavă a Macedoniei și, respectiv, în Comunitate, Consiliul de stabilizare și de asociere examinează dispozițiile pe care trebuie să le adopte pentru o recunoaștere reciprocă a calificărilor. Consiliul menționat poate adopta orice măsuri care sunt necesare în acest scop.

Articolul 53

(1) O societate comercială din Comunitate sau o societate comercială din Fosta Republică Iugoslavă a Macedoniei stabilită pe teritoriul Fostei Republici Iugoslave a Macedoniei sau, respectiv, pe teritoriul Comunității, are dreptul de a angaja sau de a dispune angajarea de către una dintre filialele sau sucursalele sale, în conformitate cu legislația în vigoare în țara gazdă de stabilire, pe teritoriul Fostei Republici Iugoslave a Macedoniei sau, respectiv, al Comunității, a resortisanților statelor membre ale Comunității și ai Fostei Republici Iugoslave a Macedoniei, cu condiția ca persoanele în cauză să facă parte din personalul de bază descris la alineatul (2) și să fie angajate exclusiv de societățile respective, de filialele și de sucursalele acestora. Permisele de ședere și de muncă emise pentru persoanele în cauză sunt valabile strict pentru perioada de angajare.

(2) Personalul de bază al societăților menționate anterior, denumite în continuare „firme”, este format din „persoane transferate între întreprinderi”, astfel cum sunt definite la litera (c) și care aparțin categoriilor descrise în continuare, cu condiția ca firma să aibă personalitate juridică și ca persoanele în cauză să fie angajate de firma în cauză sau să fi fost parteneri ai acesteia (alții decât acționari majoritari) timp de cel puțin un an înaintea transferului respectiv:

(a) cadre superioare ale unei firme, a căror funcție principală constă în administrarea firmei, aflate sub controlul sau conducerea generală a consiliului de administrație sau a acționarilor sau funcții echivalente, printre care: — conducerea unității, a unui serviciu sau a unui departament al unității; — supravegherea și controlul muncii celorlalți membri ai personalului care exercită funcții tehnice sau administrative; — autoritatea de a angaja sau a concedia direct sau de a recomanda angajarea sau concedierea unor membri ai personalului, precum și de a dispune alte măsuri privind personalul în temeiul competențelor care le-au fost conferite;

(b) persoane angajate de firmă, care posedă competențe excepționale, esențiale pentru funcționarea unității, pentru echipamentele de cercetare, tehnologiile sau administrarea unității. Evaluarea acestor competențe poate reflecta, pe lângă cunoștințele specifice firmei, un nivel înalt de competențe legate de un anumit tip de muncă sau de activitate care necesită cunoștințe tehnice specifice, precum și apartenența la profesii acreditate;

(c) o „persoană transferată între întreprinderi” este definită ca o persoană fizică ce lucrează pentru o firmă de pe teritoriul unei părți și care este transferată temporar în vederea exercitării de activități economice pe teritoriul celeilalte părți; firma în cauză trebuie să aibă sediul principal pe teritoriul uneia dintre părți, iar transferul trebuie să aibă drept destinație o unitate a firmei respective (filială, sucursală) care desfășoară efectiv activități economice similare pe teritoriul celeilalte părți.

(3) Intrarea și prezența temporară a resortisanților Fostei Republici Iugoslave a Macedoniei și a resortisanților Comunității pe teritoriul Comunității, respectiv al Fostei Republici Iugoslave a Macedoniei, sunt autorizate cu condiția ca reprezentanții în cauză ai societăților să fie cadre, astfel cum au fost acestea definite la alineatul (2) litera (a), și să aibă sarcina de a înființa, într-un stat membru al Comunității, o filială sau o sucursală a unei societăți din Fosta Republică Iugoslavă a Macedoniei sau, respectiv, o filială sau o sucursală a unei societăți din Comunitate în Fosta Republică Iugoslavă a Macedoniei, cu condiția ca:

— reprezentanții în cauză să nu efectueze ei înșiși vânzări directe sau prestări de servicii și

— societatea să aibă sediul principal în afara Comunității sau, respectiv, a Fostei Republici Iugoslave a Macedoniei și să nu aibă alți reprezentanți, birouri, filiale sau sucursale în statul membru în cauză sau în Fosta Republică Iugoslavă a Macedoniei.

Articolul 54

În cursul celor patru primi ani de după data intrării în vigoare a prezentului acord, Fosta Republică Iugoslavă a Macedoniei poate institui măsuri care constituie derogări de la dispozițiile prezentului capitol în ceea ce privește stabilirea societăților și a resortisanților Comunității, în cazul în care anumite ramuri industriale:

— sunt în curs de restructurare sau se confruntă cu dificultăți mari, în special în cazul în care respectivele dificultăți implică probleme sociale grave în Fosta Republică Iugoslavă a Macedoniei sau

— se află în fața perspectivei eliminării sau a unor reduceri drastice ale cotei totale de piață deținute de societățile sau de resortisanții Fostei Republici Iugoslave a Macedoniei într-o ramură industrială sau într-un anumit sector al Fostei Republici Iugoslave a Macedoniei sau

— sunt ramuri industriale nou apărute în Fosta Republică Iugoslavă a Macedoniei.

Măsurile în cauză:

(i) încetează să se mai aplice la doi ani după încheierea primei etape a perioadei de tranziție;

(ii) sunt rezonabile și necesare pentru remedierea situației și

(iii) nu introduc, împotriva activității societăților sau a resortisanților Comunității deja stabiliți în Fosta Republică Iugoslavă a Macedoniei în momentul adoptării unei anumite măsuri, discriminări în comparație cu societățile sau cu resortisanții Fostei Republici Iugoslave a Macedoniei.

La elaborarea și aplicarea respectivelor măsuri, Fosta Republică Iugoslavă a Macedoniei acordă, ori de câte ori acest lucru este posibil, un tratament preferențial societăților și resortisanților Comunității, iar acest tratament nu poate, în nici un caz, să fie mai puțin favorabil decât cel acordat societăților sau resortisanților unei țări terțe. Fosta Republică Iugoslavă a Macedoniei consultă consiliul de stabilizare și de asociere înainte de adoptarea măsurilor în cauză și nu le aplică înainte de încheierea unui termen de o lună de la notificarea, către consiliul menționat, a măsurilor concrete pe care preconizează să le adopte, cu excepția cazurilor în care un pericol de daune ireparabile impune luarea urgentă de măsuri; într-un astfel de caz, Fosta Republică Iugoslavă a Macedoniei consultă Consiliul de stabilizare și de asociere imediat după adoptarea măsurilor în cauză.

După expirarea celui de-al patrulea an de la intrarea în vigoare a prezentului acord, Fosta Republică Iugoslavă a Macedoniei nu mai poate adopta, nici continua să aplice astfel de măsuri, decât cu autorizația Consiliului de stabilizare și de asociere și în conformitate cu condițiile stabilite de acesta.







CAPITOLUL III

PRESTAREA DE SERVICII

Articolul 55

(1) Părțile se angajează, în conformitate cu dispozițiile descrise în continuare, să adopte măsurile necesare pentru a permite, în mod progresiv, prestarea de servicii de către societățile sau resortisanții Comunității sau ai Fostei Republici Iugoslave a Macedoniei care sunt stabiliți în cealaltă parte decât cea a destinatarului serviciilor.

(2) În paralel cu procesul de liberalizare menționat la alineatul (1), părțile autorizează circulația temporară a persoanelor fizice care furnizează un serviciu sau care sunt angajate de un prestator de servicii ca personal de bază în sensul articolului 53, inclusiv a persoanelor fizice care reprezintă o societate sau un resortisant al Comunității sau al Fostei Republici Iugoslave a Macedoniei și care doresc să intre temporar pe teritoriu pentru a negocia vânzarea de servicii sau pentru a încheia acorduri de vânzare de servicii pentru un prestator, cu condiția ca respectivii reprezentanți să nu efectueze ei înșiși vânzări directe către publicul larg și să nu furnizeze ei înșiși servicii.

(3) Din etapa a doua a perioadei de tranziție, Consiliul de stabilizare și de asociere adoptă măsurile necesare pentru punerea progresivă în aplicare a dispozițiilor de la alineatul (1). Trebuie să se țină seama de progresele înregistrate de părți în procesul de apropiere a legislațiilor lor.

Articolul 56

(1) Părțile nu adoptă nici o măsură și nu inițiază nici o acțiune care ar putea transforma condițiile în care pot fi prestate servicii de către resortisanții sau societățile Comunității sau ale Fostei Republici Iugoslave a Macedoniei, stabilite pe teritoriul celeilalte părți decât cea în care se află destinatarul serviciilor, în condiții mai restrictive decât erau în ziua anterioară datei intrării în vigoare a prezentului acord.

(2) În cazul în care una dintre părți estimează că măsurile introduse de cealaltă parte după intrarea în vigoare a prezentului acord conduc la o situație net mai restrictivă în ceea ce privește prestarea de servicii decât cea existentă la data intrării în vigoare a prezentului acord, prima parte poate solicita celeilalte părți să inițieze consultări.

Articolul 57

În ceea ce privește prestarea de servicii de transport între Comunitate și Fosta Republică Iugoslavă a Macedoniei, se aplică următoarele dispoziții:

1. în ceea ce privește transporturile terestre, relațiile dintre părți sunt reglementate de acordul dintre Comunitatea Europeană și Fosta Republică Iugoslavă a Macedoniei în domeniul transporturilor, intrat în vigoare la 28 noiembrie 1997. Părțile confirmă importanța pe care o acordă aplicării corecte a acordului respectiv;

2. în ceea ce privește transportul maritim internațional, părțile se angajează să aplice în mod efectiv principiul liberului acces la piață și la trafic pe o bază comercială. (a) Dispoziția anterioară nu aduce atingere drepturilor și obligațiilor care decurg din Codul de conduită pentru conferințele maritime al Organizației Națiunilor Unite aplicat de una sau cealaltă dintre părțile la prezentul acord. Companiile maritime care nu sunt părți la conferințe sunt libere să acționeze în poziție de concurență cu o conferință, cu condiția să adere la principiul de concurență loială pe o bază comercială. (b) Părțile își afirmă adeziunea la principiul liberei concurențe ca element esențial al comerțului cu produse solide și lichide transportate în vrac;

3. la aplicarea principiilor menționate la punctul 2, părțile: (a) se abțin să introducă, în viitoarele acorduri bilaterale cu țări terțe, clauze de împărțire a încărcăturii, cu excepția circumstanțelor excepționale în care companiile maritime de linie ale uneia sau celeilalte părți la prezentul acord nu ar avea altfel posibilitatea de a participa la traficul având destinația sau proveniența în țara terță în cauză; (b) interzic, în viitoarele acorduri bilaterale, clauzele de împărțire a încărcăturii în ceea ce privește produsele solide și lichide transportate în vrac; (c) abolesc, de la intrarea în vigoare a prezentului acord, toate măsurile unilaterale, piedicile administrative, tehnice și de altă natură care ar putea avea efecte restrictive sau discriminatorii asupra libertății de a presta servicii de transport maritim internațional;

4. pentru a asigura o dezvoltare coordonată și o liberalizare progresivă a transporturilor între părți, adaptate la nevoile lor comerciale reciproce, condițiile de acces reciproc la piața transporturilor aeriene fac obiectul unui acord special care urmează să fie negociat între părți după intrarea în vigoare a prezentului acord;

5. înainte de încheierea acordului menționat la punctul 4, părțile nu adoptă nici o măsură și nu inițiază nici o acțiune care să fie mai restrictivă sau mai discriminatorie decât cele existente la intrarea în vigoare a prezentului acord;

6. în timpul perioadei de tranziție, Fosta Republică Iugoslavă a Macedoniei își adaptează legislația, inclusiv normele administrative, tehnice și de altă natură, la legislația comunitară aplicabilă în domeniile transporturilor aeriene și terestre, în măsura în care acest lucru contribuie la liberalizarea și la accesul reciproc la piețele părților și facilitează circulația pasagerilor și a mărfurilor. Pe măsură ce părțile fac progrese în realizarea obiectivelor prezentului capitol, Consiliul de stabilizare și de asociere examinează mijloacele prin care se pot crea condițiile necesare pentru îmbunătățirea libertății de a presta servicii de transport aerian și terestru.







CAPITOLUL IV

PLĂȚI CURENTE ȘI CIRCULAȚIA CAPITALURILOR

Articolul 58

Părțile se angajează să autorizeze, într-o monedă liber convertibilă, în sensul articolului VIII din statutul Fondului Monetar Internațional, toate plățile și transferurile ce țin de balanța operațiunilor curente dintre Comunitate și Fosta Republică Iugoslavă a Macedoniei.

Articolul 59

(1) În ceea ce privește tranzacțiile care țin de contul operațiunilor de capital și al operațiunilor financiare din balanța de plăți, statele membre și Fosta Republică Iugoslavă a Macedoniei asigură, de la intrarea în vigoare a prezentului acord, libera circulație a capitalurilor legate de investițiile directe efectuate în societăți înființate în conformitate cu legislația țării gazdă și de investițiile efectuate în conformitate cu dispozițiile de la capitolul II de la titlul V, precum și lichidarea sau repatrierea acestor investiții și a oricărui beneficiu care rezultă din ele.

(2) În ceea ce privește tranzacțiile care țin de contul operațiunilor de capital și al operațiunilor financiare din balanța de plăți, părțile asigură, de la intrarea în vigoare a prezentului acord, libera circulație a capitalurilor implicate în creditele legate de tranzacții comerciale sau de prestarea de servicii la care participă un rezident al uneia dintre părți, precum și în împrumuturile și creditele financiare cu scadența mai mare de un an.

Ele asigură, de asemenea, de la începutul celei de-a doua etape, libera circulație a capitalurilor legate de investiții de portofoliu, de împrumuturi financiare și de credite cu scadența mai mică de un an.

(3) Fără a aduce atingere alineatului (1), părțile se abțin să introducă noi restricții care ar afecta circulația capitalurilor și a plăților curente între rezidenții Comunității și ai Fostei Republici Iugoslave a Macedoniei sau să facă aranjamentele existente mai restrictive.

(4) Fără a aduce atingere dispozițiilor de la articolul 58 și din prezentul articol, în cazul în care, în condiții excepționale, circulația de capitaluri între Comunitate și Fosta Republică Iugoslavă a Macedoniei produce sau amenință să producă dificultăți semnificative la nivelul funcționării politicii comerciale sau a politicii monetare a Comunității sau a Fostei Republici Iugoslave a Macedoniei, Comunitatea și, respectiv, Fosta Republică Iugoslavă a Macedoniei pot adopta măsuri de salvgardare împotriva circulației de capitaluri între Comunitate și Fosta Republică Iugoslavă a Macedoniei pe durata unei perioade care să nu depășească șase luni, cu condiția ca măsurile în cauză să fie absolut necesare.

(5) Părțile se consultă pentru a facilita circulația capitalurilor între Comunitate și Fosta Republică Iugoslavă a Macedoniei și pentru a promova astfel obiectivele prezentului acord.

Articolul 60

(1) În cursul primei etape, părțile contractante adoptă măsurile care permit crearea condițiilor necesare pentru aplicarea ulterioară progresivă a reglementărilor comunitare referitoare la libera circulație a capitalurilor.

(2) La sfârșitul primei etape, Consiliul de stabilizare și de asociere examinează mijloacele care permit aplicarea integrală a reglementărilor comunitare referitoare la circulația capitalurilor.







CAPITOLUL V

DISPOZIȚII GENERALE

Articolul 61

(1) Prezentul titlu se aplică sub rezerva limitărilor justificate de rațiuni de ordine publică, de siguranță publică sau de sănătate publică.

(2) Nu se aplică activităților care, pe teritoriul uneia sau celeilalte părți, sunt legate, chiar și ocazional, de exercițiul autorității publice.

Articolul 62

În scopul aplicării prezentului titlu, nici o dispoziție a prezentului acord nu împiedică aplicarea de către părți a legislației și reglementărilor lor naționale privind admiterea și șederea, angajarea, condițiile de muncă, stabilirea persoanelor fizice și prestarea de servicii, cu condiția să nu fie astfel anulate sau compromise avantajele acordate uneia dintre părți de o dispoziție specifică a prezentului acord. Prezenta dispoziție nu aduce atingere aplicării articolului 61.

Articolul 63

Societățile comerciale controlate sau deținute în comun de societăți comerciale sau de resortisanți ai Fostei Republici Iugoslave a Macedoniei și de societăți comerciale sau de resortisanți ai Comunității sunt, de asemenea, reglementate de prezentul titlu.

Articolul 64

(1) Tratamentul pe baza clauzei națiunii celei mai favorizate acordat în conformitate cu prezentul titlu nu se aplică avantajelor fiscale pe care părțile le acordă sau le vor acorda în viitor pe baza acordurilor care urmăresc să evite dubla impozitare sau pe baza altor reglementări fiscale.

(2) Nici o dispoziție de la prezentul titlu nu trebuie interpretată într-un mod care să împiedice adoptarea sau aplicarea de către părți a unei măsuri care urmărește să evite evaziunea fiscală în conformitate cu dispozițiile fiscale ale acordurilor care urmăresc evitarea dublei impozitări, cu alte reglementări fiscale sau cu legislația fiscală națională.

(3) Nici o dispoziție de la prezentul titlu nu trebuie interpretată într-un mod care să împiedice statele membre sau Fosta Republică Iugoslavă a Macedoniei să stabilească, la aplicarea dispozițiilor aplicabile ale legislației lor fiscale, o distincție între contribuabilii care nu se află în situații identice, în special în ceea ce privește locul lor de rezidență.

Articolul 65

(1) Părțile evită, pe cât posibil, să adopte măsuri restrictive, în special măsuri privind importurile, pentru a rezolva problemele de balanță a plăților. În cazul adoptării unor astfel de măsuri, partea care a luat măsurile respective prezintă, în cel mai scurt timp, celeilalte părți, un calendar de eliminare a acestora.

(2) În cazul în care unul sau mai multe state membre sau Fosta Republică Iugoslavă a Macedoniei se confruntă sau riscă să se confrunte în mod iminent cu dificultăți grave în ceea ce privește balanța plăților, Comunitatea sau Fosta Republică Iugoslavă a Macedoniei, după caz, poate, în conformitate cu condițiile prevăzute de acordul OMC, să adopte, pe o perioadă limitată, măsuri restrictive, inclusiv măsuri privind importurile, care nu pot depăși ceea ce este strict indispensabil pentru a remedia situația balanței plăților. Comunitatea sau Fosta Republică Iugoslavă a Macedoniei, după caz, informează imediat cealaltă parte cu privire la aceasta.

(3) Nu pot fi aplicate măsuri restrictive transferurilor pentru investiții, în special pentru repatrierea sumelor investite sau reinvestite și nici veniturilor de orice tip generate de acestea.

Articolul 66

Dispozițiile de la prezentul titlu sunt adaptate progresiv, în special ținându-se seama de cerințele care decurg din articolul V din Acordul general privind comerțul cu servicii (GATS).

Articolul 67

Prezentul acord nu împiedică aplicarea, de către fiecare dintre părți, a măsurilor necesare pentru a evita ca dispozițiile pe care le-adoptă în ceea ce privește accesul țărilor terțe la piața sa să nu fie deturnate prin intermediul dispozițiilor din prezentul acord.







TITLUL VI

APROPIEREA ACTELOR CU PUTERE DE LEGE ȘI APLICAREA LEGISLAȚIEI

Articolul 68

(1) Părțile recunosc importanța apropierii legislației existente și viitoare a Fostei Republici Iugoslave a Macedoniei de cea a Comunității. Fosta Republică Iugoslavă a Macedoniei veghează ca legislația sa să devină în mod progresiv compatibilă cu legislația Comunității.

(2) Această apropiere progresivă a legislațiilor urmează să fie realizată în două etape.

(3) Începând de la data semnării acordului și pe durata perioadei menționate la articolul 5, apropierea legislativă se referă la anumite elemente fundamentale din acquis în domeniul pieței interne și în alte domenii legate de comerț, în conformitate cu un program care trebuie să fie definit prin coordonare cu Comisia Comunităților Europene. Fosta Republică Iugoslavă a Macedoniei urmează să definească, de asemenea, în cooperare cu Comisia Comunităților Europene, modalitățile referitoare la controlul punerii în aplicare a apropierii legislative și la adoptarea de măsuri de aplicare a legilor, inclusiv reforma sistemului juridic.

Urmează să fie stabilite date limită în ceea ce privește legislația privind concurența, proprietatea intelectuală, normele și certificarea, țachizițiile publice, precum și protecția datelor. Pentru celelalte sectoare ale pieței interne, apropierea legislativă trebuie să se încheie la sfârșitul perioadei de tranziție.

(4) În cursul celei de-a doua etape a perioadei de tranziție prevăzute la articolul 5, apropierea legislativă se extinde și asupra elementelor din acquis neincluse la alineatul anterior.

Articolul 69

Concurența și alte dispoziții economice

(1) Sunt incompatibile cu buna funcționare a prezentului acord, în măsura în care pot afecta schimburile dintre Comunitate și Fosta Republică Iugoslavă a Macedoniei:

(i) toate acordurile între întreprinderi, toate deciziile de asociere a unor întreprinderi și toate practicile concertate între întreprinderi care au ca obiect sau ca efect împiedicarea, restrângerea sau denaturarea jocului concurenței;

(ii) exploatarea abuzivă de către una sau mai multe întreprinderi a unei poziții dominante asupra întregului teritoriu al Comunității sau al Fostei Republici Iugoslave a Macedoniei sau asupra unei părți importante a acestuia;

(iii) orice ajutor de stat care denaturează sau amenință să denatureze concurența prin favorizarea anumitor întreprinderi sau a anumitor producții.

(2) Orice practică ce este contrară prezentului articol se evaluează pe baza criteriilor care decurg din aplicarea normelor prevăzute la articolele 81, 82 și 87 din Tratatul de instituire a Comunității Europene.

(3)

(a) În sensul aplicării alineatului (1) punctul (iii), părțile convin ca, în primii patru ani de la data intrării în vigoare a prezentului acord, orice ajutor de stat acordat de Fosta Republică Iugoslavă a Macedoniei să fie evaluat ținând seama de faptul că țara respectivă este considerată o zonă identică cu zonele Comunității prevăzute la articolul 87 alineatul (3) litera (a) din Tratatul de instituire a Comunității Europene.

(b) Fiecare parte asigură transparența în domeniul ajutoarelor de stat, informând anual cealaltă parte cu privire la cuantumul total și la repartizarea ajutoarelor acordate și furnizând, la cerere, informații privind regimul ajutoarelor. La cererea uneia dintre părți, cealaltă parte furnizează informații privind anumite cazuri speciale de acordare a ajutoarelor de stat.

Fiecare parte urmărește aplicarea dispozițiilor prevăzute de prezentul articol în termen de cinci ani de la data intrării în vigoare a prezentului acord.

(4) În ceea ce privește produsele prevăzute la titlul IV capitolul II:

— alineatul (1) punctul (iii) nu se aplică;

— orice practică ce încalcă alineatul (1) punctul (i) trebuie evaluată în conformitate cu criteriile stabilite de Comunitate în temeiul articolelor 36 și 37 din Tratatul de instituire a Comunității Europene și pe baza instrumentelor comunitare specifice adoptate în temeiul acestora.

(5) În cazul în care Comunitatea sau Fosta Republică Iugoslavă a Macedoniei consideră că o anumită practică este incompatibilă cu alineatul (1) și:

— în cazul în care practica respectivă aduce sau amenință să aducă prejudicii grave intereselor celeilalte părți sau daune importante industriei naționale a acesteia, în special industriei serviciilor, ea poate lua măsurile adecvate după consultarea consiliului de stabilizare și de asociere sau după treizeci de zile lucrătoare de la prezentarea către consiliu a cererii de consultare.

În cazul practicilor incompatibile cu alineatul (1) punctul (iii), măsurile adecvate respective nu pot fi adoptate, în cazul în care li se poate aplica acordul OMC, decât în conformitate cu procedurile și în condițiile stabilite de acordul respectiv sau de legislația comunitară internă relevantă.

(6) Părțile fac schimb de informații, ținând seama de limitele impuse de cerințele secretului profesional și ale secretului de afaceri.

Articolul 70

În ceea ce privește întreprinderile publice și întreprinderile cărora le-au fost acordate drepturi speciale sau exclusive, fiecare parte urmărește respectarea, începând cu al treilea an de la data intrării în vigoare a prezentului acord, a principiilor prevăzute de Tratatul de instituire a Comunității Europene, în special articolul 86.

Articolul 71

Proprietatea intelectuală, industrială și comercială

(1) În conformitate cu prezentul articol și cu anexa VII, părțile confirmă importanța pe care o acordă respectării drepturilor de proprietate intelectuală, industrială și comercială, precum și protejării efective și suficiente a acestora.

(2) Fosta Republică Iugoslavă a Macedoniei ia măsurile necesare pentru a garanta, în termen de cinci ani de la data intrării în vigoare a prezentului acord, o protecție a drepturilor de proprietate intelectuală, industrială și comercială la un nivel comparabil cu cel atins în Comunitate, însoțind-o cu mijloace reale de aplicare a măsurilor respective.

(3) Fosta Republică Iugoslavă a Macedoniei se angajează să adere, în perioada menționată anterior, la convențiile multilaterale în materie de proprietate intelectuală, industrială și comercială prevăzute la anexa VII.

În cazul în care, în domeniul proprietății intelectuale, industriale și comerciale, apar probleme care afectează condițiile în care se efectuează schimburile, acestea se notifică în cel mai scurt timp consiliului de stabilizare și de asociere, la cererea uneia dintre părți, în vederea găsirii unor soluții reciproc satisfăcătoare.

Articolul 72

Achizițiile publice

(1) Părțile estimează ca oportună deschiderea accesului la achizițiile publice pe o bază de nediscriminare și reciprocitate, în special în cadrul OMC.

(2) Societățile din Fosta Republică Iugoslavă a Macedoniei stabilite sau nu în Comunitate au acces la procedurile de atribuire a contractelor de achiziții publice, în conformitate cu reglementările comunitare în domeniu, beneficiind de un tratament care să nu fie mai puțin favorabil decât cel acordat societăților din Comunitate, începând cu data intrării în vigoare a prezentului acord.

Dispozițiile anterioare se aplică tuturor contractelor de achiziții din sectorul serviciilor publice de îndată ce guvernul Fostei Republici Iugoslave a Macedoniei adoptă legislația relevantă, incluzând normele comunitare. Comunitatea verifică periodic dacă Fosta Republică Iugoslavă a Macedoniei a introdus efectiv legislația în cauză.

Societățile din Comunitate care nu sunt stabilite în Fosta Republică Iugoslavă a Macedoniei au acces la procedurile de atribuire a contractelor de achiziții publice în Fosta Republică Iugoslavă a Macedoniei, în conformitate cu legislația privind achizițiile publice, beneficiind de un tratament care nu trebuie să fie mai puțin favorabil decât cel acordat societăților din Fosta Republică Iugoslavă a Macedoniei, în termen de cel târziu cinci ani de la intrarea în vigoare a prezentului acord. Societățile din Comunitate stabilite în Fosta Republică Iugoslavă a Macedoniei în conformitate cu titlul V capitolul II au acces, începând cu intrarea în vigoare a prezentului acord, la procedurile de atribuire a contractelor de achiziții publice, beneficiind de un tratament care nu trebuie să fie mai puțin favorabil decât cel acordat societăților din Fosta Republică Iugoslavă a Macedoniei.

Consiliul de stabilizare și de asociere examinează periodic dacă Fosta Republică Iugoslavă a Macedoniei poate acorda tuturor societăților din Comunitate acces la procedurile de atribuire a contractelor de achiziții publice în țara respectivă.

(3) Articolele 44-67 se aplică stabilirii, operațiunilor, prestării de servicii între Comunitate și Fosta Republică Iugoslavă a Macedoniei, precum și angajării și circulației lucrătorilor, legate de executarea contractelor de achiziții publice.

Articolul 73

Standardizarea, metrologia, acreditarea și evaluarea conformității

(1) Fosta Republică Iugoslavă a Macedoniei adoptă măsurile necesare pentru a se alinia în mod progresiv la reglementările tehnice comunitare și la procedurile europene de standardizare, de metrologie, de acreditare și de evaluare a conformității.

(2) În acest sens, părțile urmăresc:

— să promoveze utilizarea reglementărilor tehnice comunitare, precum și standardele, testele și procedurile europene de evaluare a conformității;

— să încheie protocoale europene de evaluare a conformității, dacă este cazul;

— să încurajeze dezvoltarea de infrastructuri de calitate în domeniul standardizării, al metrologiei, al acreditării și al evaluării conformității;

— să încurajeze participarea la lucrările organizațiilor europene specializate (CEN, Cenelec, ETSI, EA, WELMEC, EUROMED etc.).







TITLUL VII

JUSTIȚIE ȘI AFACERI INTERNE

Articolul 74

Consolidarea instituțiilor și a statului de drept

În cadrul cooperării lor în domeniul justiției și al afacerilor interne, părțile acordă o importanță deosebită consolidării instituțiilor la toate nivelurile administrației, în general, și al aplicării legilor și aparatului judiciar, în special. Acest lucru se realizează prin consolidarea statului de drept. Cooperarea în domeniul justiției se referă în special la independența instituțiilor judiciare, îmbunătățirea eficienței acesteia și formarea în profesii juridice.

Articolul 75

Vize, control la frontiere, dreptul la azil și emigrarea

(1) Părțile cooperează în domeniul vizelor, al controlului la frontiere, al dreptului la azil și al emigrării și instituie un cadru de cooperare în aceste domenii, inclusiv la nivel regional.

(2) Cooperarea în domeniile menționate la alineatul (1) se bazează pe o consultare reciprocă și pe o coordonare strânsă între părți și presupune furnizarea unei asistențe tehnice și administrative pentru:

— schimbul de informații privind legislația și practicile aplicate;

— elaborarea de legislație;

— consolidarea eficienței instituționale;

— formarea personalului;

— siguranța documentelor de călătorie și detectarea documentelor falsificate.

(3) Această cooperare se axează în special pe următoarele elemente:

— în materie de azil, pe dezvoltarea și punerea în aplicare a legislației naționale, pentru a răspunde normelor din Convenția de la Geneva din 1951 și pentru a asigura, astfel, respectarea principiului nereturnării;

— în materie de emigrare legală, pe normele de admitere, precum și pe drepturile și statutul persoanelor admise. În ceea ce privește emigrarea, părțile convin să acorde un tratament echitabil resortisanților altor țări care sunt rezidenți legal pe teritoriile lor și să promoveze o politică de integrare care urmărește să le asigure drepturi și obligații comparabile cu cele ale propriilor cetățeni.

Consiliul de stabilizare și de asociere poate recomanda adăugarea de domenii de cooperare suplimentare la prezentul articol.

Articolul 76

Prevenirea și controlul imigrației ilegale; readmiterea

(1) Părțile convin să coopereze pentru a preveni și a controla imigrația ilegală. În acest scop:

— Fosta Republică Iugoslavă a Macedoniei acceptă să readmită toți resortisanții săi prezenți ilegal pe teritoriul unui stat membru, la cererea acestuia din urmă și fără altă formalitate, imediat ce s-a stabilit în mod clar prezența ilegală a persoanelor în cauză și

— orice stat membru al Uniunii Europene acceptă să readmită toți resortisanții săi prezenți ilegal pe teritoriul Fostei Republici Iugoslave a Macedoniei, la cererea acestei țări și fără altă formalitate, imediat ce s-a stabilit în mod clar prezența ilegală a persoanelor în cauză.

Statele membre ale Uniunii Europene și Fosta Republică Iugoslavă a Macedoniei furnizează, de asemenea, resortisanților lor, documentele de identitate adecvate și le acordă facilitățile administrative necesare în acest sens.

(2) Părțile convin să încheie, la cerere, un acord între Fosta Republică Iugoslavă a Macedoniei și Comunitatea Europeană, prin care să se reglementeze obligațiile specifice pentru Fosta Republică Iugoslavă a Macedoniei și statele membre ale Uniunii Europene în ceea ce privește readmiterea și care să includă o obligație de readmitere a resortisanților altor țări și a apatrizilor.

(3) Până la încheierea acordului cu Comunitatea menționat la alineatul (2), Fosta Republică Iugoslavă a Macedoniei convine să încheie, la cererea unui stat membru, acorduri cu statele membre ale Uniunii Europene, prin care să se reglementeze obligațiile specifice în ceea ce privește readmiterea între Fosta Republică Iugoslavă a Macedoniei și statul membru în cauză și care să includă o obligație de readmitere a resortisanților altor țări și a apatrizilor.

(4) Consiliul de stabilizare și de asociere examinează ce alte măsuri conjugate se pot întreprinde pentru a preveni și a controla imigrația ilegală, inclusiv combaterea traficului de persoane.

Articolul 77

Combaterea spălării banilor

(1) Părțile convin asupra necesității de a depune eforturi și de a coopera pentru a evita ca sistemele lor financiare să fie utilizate la spălarea banilor proveniți din activități ilicite în general, și din traficul ilicit de droguri în special.

(2) Cooperarea în acest domeniu poate să presupună, în special, o asistență administrativă și tehnică ce urmărește realizarea unui progres în punerea în aplicare a reglementărilor și a funcționării normelor și mecanismelor relevante de combatere a spălării banilor, comparabile cu cele adoptate în acest sens de către Comunitate și de către instanțele internaționale active în domeniu.

Articolul 78

Prevenirea și combaterea criminalității și a altor activități ilegale

(1) Părțile convin să coopereze în domeniul prevenirii și combaterii activităților ilegale, organizate sau nu, cum ar fi:

— traficul de persoane;

— activitățile ilegale din domeniul economic, în special corupția și tranzacțiile ilegale cu produse de tipul deșeurilor industriale și al materialelor radioactive și tranzacțiile cu produse ilicite sau contrafăcute;

— traficul ilicit de droguri și substanțe psihotrope;

— contrabanda;

— traficul ilicit de arme;

— terorismul.

Cooperarea în domeniile menționate anterior face obiectul consultărilor și al unei coordonări strânse între părți.

(2) Asistența tehnică și administrativă în acest domeniu poate să includă:

— elaborarea unei legislații naționale în domeniul dreptului penal;

— creșterea eficienței instituțiilor însărcinate cu combaterea criminalității și cu prevenirea acesteia;

— formarea personalului și dezvoltarea mijloacelor de investigație;

— elaborarea de măsuri de prevenire a criminalității.

Articolul 79

Cooperarea în domeniul drogurilor ilicite

(1) În limitele competențelor și prerogativelor fiecăreia, părțile cooperează în vederea elaborării unei abordări echilibrate și integrate a problemei drogurilor. Politicile și acțiunile aplicate în domeniul combaterii toxicomaniei urmăresc să reducă oferta, traficul și cererea de droguri ilicite și să controleze mai eficient substanțele precursoare.

(2) Părțile convin asupra unor metode de cooperare necesare pentru atingerea acestor obiective. Acțiunile se bazează pe principii comune care fac parte din strategia europeană de combatere a drogurilor.

(3) Cooperarea dintre părți include o asistență tehnică și administrativă, în special în următoarele domenii: elaborarea de legislații și de politici naționale, crearea de instituții și de centre de informare, instruirea personalului, cercetare în domeniul drogurilor și prevenirea deturnării substanțelor precursoare spre fabricarea ilicită de stupefiante. Părțile pot conveni asupra includerii unor domenii suplimentare de cooperare.







TITLUL VIII

POLITICI DE COOPERARE

Articolul 80

(1) Comunitatea și Fosta Republică Iugoslavă a Macedoniei instituie o cooperare strânsă care urmărește să promoveze creșterea și dezvoltarea Fostei Republici Iugoslave a Macedoniei. Această cooperare are ca obiect consolidarea legăturilor economice existente pe baze cât mai ample posibil, în interesul ambelor părți.

(2) Politicile și celelalte tipuri de măsuri sunt concepute astfel încât să favorizeze dezvoltarea economică și socială a Fostei Republici Iugoslave a Macedoniei. Respectivele politici trebuie să includă, încă de la primele stadii, considerații referitoare la mediu și să fie adaptate la necesitățile unei dezvoltări sociale armonioase.

(3) Politicile de cooperare se înscriu într-un cadru regional de cooperare. Este important să se acorde o atenție specială măsurilor care ar putea încuraja cooperarea între Fosta Republică Iugoslavă a Macedoniei și țările limitrofe, dintre care unele sunt membre ale Uniunii Europene, pentru a aduce o contribuție la stabilitatea în regiune. Consiliul de stabilizare și de asociere poate stabili priorități între și în cadrul politicilor de cooperare descrise anterior.

Articolul 81

Politică economică

(1) Comunitatea și Fosta Republică Iugoslavă a Macedoniei facilitează procesul de reformă și de integrare economică pe calea unei cooperări care urmărește să îmbunătățească înțelegerea mecanismelor economiei fiecăreia dintre ele și a punerii în aplicare a politicii economice în economiile de piață.

(2) În această viziune, Comunitatea și Fosta Republică Iugoslavă a Macedoniei cooperează prin:

— schimburi de informații privind rezultatele și perspectivele macroeconomice și strategiile de dezvoltare;

— analize comune privind chestiuni economice de interes reciproc, inclusiv articularea politicii economice și instrumentele necesare pentru punerea în aplicare a acesteia.

(3) La cererea autorităților Fostei Republici Iugoslave a Macedoniei, Comunitatea poate furniza asistență tehnică pentru a ajuta această țară să realizeze convertibilitatea completă a dinarului și să-și apropie progresiv politicile de cele ale sistemului monetar european. Cooperarea include schimbul neoficial de informații privind principiile și funcționarea sistemului monetar european și a sistemului european al băncilor centrale.

Articolul 82

Cooperarea în domeniul statistic

(1) Cooperarea în domeniul statistic urmărește să pună în aplicare un sistem statistic eficient și fiabil în Fosta Republică Iugoslavă a Macedoniei, pentru a furniza, în termenele prevăzute, date fiabile, obiective și precise, indispensabile pentru planificarea și urmărirea procesului de tranziție și a reformelor în Fosta Republică Iugoslavă a Macedoniei. Aceasta va permite sistemului statistic național coordonat de Institutul Național de Statistică să răspundă mai bine cerințelor consumatorilor, atât în administrația publică, cât și în întreprinderile private. Sistemul statistic trebuie să respecte principiile fundamentale ale statisticii enunțate de Organizația Națiunilor Unite și dispozițiile de drept european în domeniul statisticii, apropiindu-se în același timp de acquis-ul comunitar din domeniul statisticii.

(2) În acest scop, părțile cooperează în special pentru:

— a promova punerea în aplicare a unui serviciu statistic eficient în Fosta Republică Iugoslavă a Macedoniei, pe baza unui cadru instituțional adecvat;

— a dezvolta și a menține o capacitate națională de colectare, de tratare și de difuzare a unor informații statistice de înaltă calitate, făcând apel la tehnologii moderne în modul cel mai eficient posibil;

— a furniza actorilor economici din sectoarele private și publice și comunității de cercetători datele socio-economice necesare pentru urmărirea reformelor naționale;

— a permite sistemului statistic național să adopte principiile și normele sistemului statistic european;

— a asigura confidențialitatea informațiilor.

(3) Cooperarea în acest domeniu include, însă fără să se limiteze la aceasta, furnizarea de informații privind metodele și participarea la anumite grupuri de lucru Eurostat, precum și schimbul de date statistice.

Articolul 83

Servicii bancare, asigurări și alte servicii financiare

(1) Părțile cooperează în vederea creării și dezvoltării unui cadru adecvat pentru sectoarele bancar, al asigurărilor și al altor servicii financiare în Fosta Republică Iugoslavă a Macedoniei.

Cooperarea se referă în mod esențial la:

— adoptarea unui sistem contabil comun, compatibil cu normele europene;

— consolidarea și restructurarea sectoarelor bancar, al asigurărilor și al altor servicii financiare;

— îmbunătățirea supravegherii și a reglementării serviciilor bancare și financiare;

— schimbul de informații, în special în ceea ce privește proiectele de lege;

— pregătirea de traduceri și de glosare terminologice.

(2) Părțile cooperează în vederea dezvoltării de sisteme eficiente de verificare contabilă în Fosta Republică Iugoslavă a Macedoniei, inspirându-se din metodele și procedurile armonizate ale Comunității.

Cooperarea se referă în mod esențial la:

— asistență tehnică acordată Curții de conturi a Fostei Republici Iugoslave a Macedoniei;

— crearea de unități interne de verificare contabilă în administrațiile publice;

— schimbul de informații în ceea ce privește sistemele de verificare contabilă;

— uniformizarea documentelor de verificare contabilă;

— acțiuni de formare și de consultanță.

Articolul 84

Promovarea și protecția investițiilor

(1) Cooperarea între părți urmărește crearea unui mediu propice investițiilor private, atât naționale, cât și străine.

(2) Cooperarea urmărește să promoveze în special:

— în Fosta Republică Iugoslavă a Macedoniei, îmbunătățirea cadrului instituțional care favorizează și protejează investițiile;

— încheierea, după caz, a unor acorduri bilaterale de promovare și de protecție a investițiilor cu statele membre;

— punerea în aplicare a dispozițiilor adecvate privind transferul de capital;

— consolidarea protecției investițiilor.

Articolul 85

Cooperare industrială

(1) Cooperarea urmărește să promoveze modernizarea și restructurarea industriei și a diferitelor sale sectoare din Fosta Republică Iugoslavă a Macedoniei, precum și cooperarea industrială dintre actorii economici ai celor două părți și, în special, să consolideze sectorul privat, aceste obiective fiind urmărite în condiții care să garanteze respectarea mediului.

(2) Inițiativele de cooperare industrială reflectă prioritățile stabilite de cele două părți. Acestea iau în considerare aspectele regionale ale dezvoltării industriale, favorizând parteneriatele transnaționale, dacă este cazul. Aceste inițiative trebuie, în special, să încerce să creeze un cadru adecvat pentru întreprinderi și, în același timp, să amelioreze know-how-ul în materie de administrare și să promoveze piețele, transparența piețelor și mediul de afaceri.

Articolul 86

Întreprinderi mici și mijlocii

Părțile depun eforturi pentru a dezvolta și a consolida sectorul privat al întreprinderilor mici și mijlocii (IMM), pentru a crea noi întreprinderi în sectoare care oferă posibilități de creștere, precum și pentru a extinde cooperarea dintre IMM din Comunitate și IMM din Fosta Republică Iugoslavă a Macedoniei.

Articolul 87

Turism

Cooperarea dintre părți în domeniul turismului urmărește să favorizeze și să încurajeze comerțul turistic prin intermediul transferului de know-how, prin participarea Fostei Republici Iugoslave a Macedoniei la importante organizații europene de turism și la studiul posibilităților de acțiune comună, în special la nivelul proiectelor de turism regional.

Articolul 88

Vamă

(1) Cooperarea în domeniul vamal urmărește să asigure respectarea tuturor dispozițiilor care trebuie adoptate în domeniul comercial și să apropie regimul vamal al Fostei Republici Iugoslave a Macedoniei de cel al Comunității, contribuind astfel la deschiderea drumului pentru măsurile de liberalizare prevăzute de prezentul acord.

(2) Cooperarea se referă în special la următoarele aspecte:

— schimbul de informații, în special în ceea ce privește metodele de investigație;

— dezvoltarea de infrastructuri transfrontaliere între părți;

— stabilirea, în măsura posibilă, a unei conexiuni între sistemul de tranzit al Comunității și cel al Fostei Republici Iugoslave a Macedoniei și a utilizării documentului administrativ unic (DAU);

— simplificarea controalelor și a formalităților în ceea ce privește transportul mărfurilor;

— sprijinirea introducerii sistemelor moderne de informații vamale.

(3) Fără a se aduce atingere altor forme de cooperare prevăzute de prezentul acord, în special la articolele 76, 77 și 78, asistența reciprocă în materie vamală între autoritățile administrative ale părților este reglementată de protocolul nr. 5.

Articolul 89

Fiscalitate

Părțile cooperează în domeniul fiscal, în special prin intermediul unor măsuri care urmăresc să continue reforma sistemului fiscal, să modernizeze serviciile fi